text: Sønderborg ansætter fire til at mindske pjæk
  15 maj 2015 kl. 07.35
  I Sønderborg skal det være slut med børn og unge, der igen og igen ikke kommer i skolen. Kommunen har nu ansat fire personer, der skal sørge for at eleverne kommer i skole.
  Omkring 80 børn og unge i kommunen har i snit 80 dages ulovligt fravær, og det har medført heftig politisk debat i Sønderborg Kommune.
  Det skriver Flensborg Avis.
  Nu har de taget konsekvensen og ansat fire medarbejdere, der udelukkende skal fokusere på, at få børnene i skole.
  - Lige nu har vi en stor pukkel af tunge sager. Men vi går efter at komme på banen, før der bliver tale om tunge indberetninger, siger børn- og familiechef i Sønderborg Kommune Marianne Helms til Flensborg Avis.
  Og den nye indsats bliver positivt modtaget af skolerne.
  - Vi kan virkelig mærke, at der er sket noget. De laver et stort opsøgende arbejde og inddrager familierne og tager også ud og henter børnene derhjemme, hvis det er nødvendigt. Det har virket godt, siger skoleleder på Ulkebøl Skole Gudrun Lyhne til avisen.
  